《夜坐偶作》
宋代·周孚

霜风振枯条，掩户日已夕。老屐不出游，畏此寒懔慄。

挑灯对空炉，虫声喧四壁。翻书娱两眦，渺渺玄雾隔。

爬搔馀倦酲，城鼓听历历。狸奴木上坐，相对成二客。

殷勤谢尔曹，伴我此岑寂。干时悔前猛，学道饱新得。

请看警露鹤，何似遇风鹢。怀情郁不语，檐月已半仄。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。